CELEX: 52021PC0433
Language: hr
Date: 2021-07-30
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2018/789 o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 30.7.2021.
            COM(2021) 433 final
            2021/0247(NLE)
            Prijedlog
            PROVEDBENE ODLUKE VIJEĆA 
            o izmjeni Provedbene odluke (EU) 2018/789 o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 18. veljače 2021. Mađarska je zatražila odobrenje za uvođenje posebne mjere odstupanja od članka 193. Direktive o PDV-u u pogledu osobe koja je odgovorna za plaćanje PDV-a u slučaju određenih isporuka koje obavljaju porezni obveznici koji se nalaze u postupku likvidacije ili bilo kojem drugom postupku kojim se, u skladu sa zakonom, utvrđuje njihova nesolventnost. U skladu s člankom 395. stavkom 2. Direktive o PDV-u Komisija je dopisom od 7. travnja 2021. obavijestila ostale države članice o zahtjevu Mađarske. Komisija je dopisom od 8. travnja 2021. obavijestila Mađarsku da ima sve informacije koje smatra potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Na temelju članka 199. stavka 1. točke (g) Direktive o PDV-u države članice mogu odrediti da je osoba koja je odgovorna za plaćanje PDV-a porezni obveznik kojemu se isporučuje nepokretna imovina koju prodaje dužnik prema presudi u okviru obvezne prodaje drugoj osobi (mehanizam prijenosa porezne obveze). Mađarska je 2017. zatražila proširenje primjene mehanizma prijenosa porezne obveze na isporuku kapitalnih dobara i isporuku druge robe ili usluga čija je tržišna vrijednost u vrijeme isporuke viša od 100 000 HUF (otprilike 275 EUR) ako se porezni obveznik koji ih isporučuje nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost. Primjena odstupanja do 31. prosinca 2021. odobrena je Provedbenom odlukom Vijeća (EU) 2018/789
                     2
                  .
               
               
                  Kapitalna dobra obično su visokovrijedni alati, strojevi i predmeti. Nadalje, Mađarska tvrdi da velik broj transakcija koje su izvršili nesolventni porezni obveznici prelazi prag od 100 000 HUF. Stečajni upravitelj često ne plati PDV koji se mora platiti jer se taj iznos mora upotrijebiti kako bi se namirila ranija potraživanja. Istodobno kupac ipak može odbiti nastali PDV kao porezni obveznik s pravom na odbitak, što ima negativne posljedice na proračun i čime se u biti financira likvidacija. U Mađarskoj su zabilježeni i slučajevi prijevare u kojima su trgovačka društva u likvidaciji izdavala fiktivne račune aktivnim trgovačkim društvima, čime je uvelike smanjen porez koji potonji trebaju platiti bez jamstva da će izdavatelj platiti PDV koji se mora platiti. 
               
               
                  Iako brojke koje je dostavila mađarska Nacionalna porezna i carinska uprava pokazuju stalno smanjenje broja postupaka u slučaju nesolventnosti u razdoblju 2017.–2020., gospodarske posljedice pandemije bolesti COVID-19 mogle bi u bliskoj budućnosti dovesti do naglog povećanja broja likvidacija, zbog čega je potrebno zadržati mehanizam prijenosa porezne obveze za te transakcije.
               
               
                  Stoga Mađarska smatra da treba zaštititi porezni prihod i proračunske interese zbog brojnih poreznih obveznika u financijskim poteškoćama koji obavljaju navedene isporuke. Mađarska smatra da bi se u tu svrhu trebao koristiti mehanizam prijenosa porezne obveze. Porezni obveznik u likvidaciji ne bi bio dužan platiti dospjeli PDV te kupac ne bi bio sankcioniran, a javni proračun ne bi trpio gubitke.
               
            
            
               Iako je Mađarska zatražila produljenje odobrenja do 31. prosinca 2026., predlaže se odobrenje proširenja odstupanja do 31. prosinca 2024. Odstupanje kojim se dopušta primjena mehanizma prijenosa porezne obveze krajnje je sredstvo koje bi trebalo biti vremenski ograničeno koliko god je to moguće. Osim toga, to bi razdoblje trebalo biti dovoljno za provedbu drugih uobičajenih mjera za smanjenje gubitaka u javnom proračunu, posebno onih gubitaka povezanih s prijevarnim ponašanjem, čime bi se izbjeglo ponovno produljenje te mjere.  
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja posebna mjera razmjerna je cilju koji se želi postići, a to je pojednostavnjenje naplate poreza i suzbijanje utaje poreza. Prijedlogom se ne premašuje ono što je potrebno da bi se ispunili navedeni ciljevi.
               
            
            
               •Odabir instrumenta
            
         
         
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Mađarska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Prijedlogom provedbene odluke nastoje se zaštititi porezni prihodi i proračunski interesi zbog trgovačkih društava koja se nalaze u postupku u slučaju nesolventnosti ako obavljaju isporuke kapitalnih dobara ili isporuke robe ili usluga čija je tržišna vrijednost viša od 100 000 HUF. Mađarska smatra da se primjenom mehanizma prijenosa porezne obveze na takve vrste transakcija pojednostavnjuje naplata poreza i sprječava utaja poreza. Provedbom mjere ograničeni su gubici javnih prihoda i ostvareni dodatni proračunski prihodi od otprilike 1,5 do 2 milijarde HUF (otprilike 4,2 – 5,6 milijuna EUR) na godišnjoj razini. Stoga mjera odstupanja ima pozitivan, ali vrlo ograničen učinak. S obzirom na taj ograničeni učinak Mađarska bi trebala provesti druge uobičajene mjere za smanjenje gubitaka u proračunu, kojima bi se mogli postići slični rezultati. 
            
            
               Zbog uskog područja i vremenske ograničenosti primjene odstupanja učinak će u svakom slučaju biti ograničen.
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a.
               
            
            
               5.DRUGI ELEMENTI
            
            
               Prijedlog sadržava klauzulu o vremenskom ograničenju valjanosti do 31. prosinca 2024.
            
            
               2021/0247 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2018/789 o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
         
         
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  3
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 193. Direktive 2006/112/EZ svaki porezni obveznik koji obavlja oporezivu isporuku robe ili usluga u pravilu je dužan plaćati porez na dodanu vrijednost (PDV) poreznim tijelima.
            
            
               (2)Provedbenom odlukom Vijeća (EU) 2018/789
                  4
                Mađarskoj je odobreno uvođenje mjere odstupanja od članka 193. Direktive 2006/112/EZ („posebna mjera”) u pogledu osobe koja je odgovorna za plaćanje PDV-a u slučaju određenih isporuka koje obavlja porezni obveznik koji se nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost.
            
            
               (3)Dopisom od 18. veljače 2021. Mađarska je Komisiji podnijela zahtjev za produljenje odobrenja za primjenu posebne mjere do 31. prosinca 2026. („zahtjev”). Mađarska je zajedno sa zahtjevom dostavila izvješće, uključujući preispitivanje posebne mjere.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 7. travnja 2021. proslijedila zahtjev ostalim državama članicama. Komisija je dopisom od 8. travnja 2021. obavijestila Mađarsku da ima sve informacije potrebne za razmatranje zahtjeva.
            
            
               (5)Mađarska tvrdi da porezni obveznici koji se nalaze u postupku likvidacije ili postupku u slučaju nesolventnosti često poreznim tijelima ne plaćaju dospjeli PDV. Istodobno kupac ipak može odbiti nastali PDV kao porezni obveznik s pravom na odbitak, što ima negativne posljedice na proračun i čime se financira likvidacija. U Mađarskoj su zabilježeni i slučajevi prijevare u kojima su trgovačka društva u likvidaciji izdavala fiktivne račune aktivnim trgovačkim društvima, čime je uvelike smanjen porez koji potonji trebaju platiti bez jamstva da će izdavatelj platiti dospjeli PDV.
            
            
               (6)U skladu s člankom 199. stavkom 1. točkom (g) Direktive 2006/112/EZ države članice mogu odrediti da je osoba koja je odgovorna za plaćanje PDV-a porezni obveznik kojemu se isporučuje nepokretna imovina koju prodaje dužnik prema presudi u okviru obvezne prodaje drugoj osobi („mehanizam prijenosa porezne obveze”). Posebnom mjerom Mađarskoj se omogućuje da proširi primjenu mehanizma prijenosa porezne obveze na druge isporuke koje obavljaju porezni obveznici u postupku u slučaju nesolventnosti, odnosno isporuku kapitalnih dobara i isporuku druge robe ili usluga čija je tržišna vrijednost viša od 100 000 HUF.
            
            
               (7)Na temelju informacija koje je dostavila Mađarska primjenom mehanizma prijenosa porezne obveze na takve vrste transakcija pojednostavnjuje se naplata poreza i sprječava utaja poreza. Provedbom mjere ograničeni su gubici za javne prihode i stvoreni dodatni proračunski prihodi. Nadalje, gospodarske posljedice pandemije bolesti COVID-19 mogle bi dovesti do naglog povećanja broja likvidacija u bliskoj budućnosti, što ukazuje na potrebu za produljenjem posebne mjere.
            
            
               (8)Zatraženo odstupanje trebalo bi vremenski ograničiti kako bi se poreznoj upravi omogućilo da do isteka mjere odstupanja uvede uobičajene mjere za rješavanje tog problema i smanji gubitke za javni proračun, posebno gubitke povezane s prijevarnim praksama, čime bi produljenje odstupanja postalo suvišno. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. Odobrenje bi stoga trebalo produljiti samo do 31. prosinca 2024. 
            
            
               (9)Mjera odstupanja neće negativno utjecati na vlastita sredstva Unije koja proizlaze iz PDV-a.
            
            
               (10)Provedbenu odluku (EU) 2018/789 trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               U članku 2. Provedbene odluke (EU) 2018/789 drugi stavak zamjenjuje se sljedećim: 
            
            
               „Ova Odluka prestaje važiti 31. prosinca 2024.”.
            
            
               Članak 2.
            
         
         
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 134, 31.5.2018., str. 10.–11. 
               
               
                  
                     (3)
                  
                        SL L 347, 11.12.2006., str. 1.
               
               
                  
                     (4)
                  
                        SL L 134, 31.5.2018., str. 10.–11.